kardosdrur/scandi-wiki huggingface dataset:
Nigerias delstater

Nigeria har siden   1996 været inddelt i et hovedstadsområde, Federal Capital Territory (Abuja), og 36 delstater. Delstaterne og hovedstadsområdet er inddelt i totalt  774 lokalt styrede områder, local government areas.

I kolonitiden var Nigeria inddelt i tre provinser; Nord-, Øst- og Vestprovinsen, samt Lagos. Etter uafhængigheden i 1960 ændrede man betegnelsen til regioner. I 1963 blev det fire regioner. Siden 1967 har man haft delstater – i begyndelsen 12, så 19 fra 1976, 21 fra 1987, 30 fra 1990 og 36 siden 1996

Eksterne henvisninger 
 Statoids

Delstater
John Ritter

Jonathan Southworth "John" Ritter (17. september 1948 – 11. september 2003) var en amerikansk skuespiller, komiker og stemmelægger. Han har spillet Jack Tripper og Paul Hennessy i ABC sitcoms Three's Company og Fingrene væk fra min teenagedatter. 

Han døde af en hjertefejl kort før sin 55 års fødselsdag i 2003.

Eksterne henvisninger 

 

Skuespillere fra USA
Jonas Henriksen

Jonas Henriksen (født 6. marts 1991) er en dansk fodboldspiller, der spiller for FC Helsingør. Henriksen spiller angriber.

Karriere

FC København 
Tidligt i sin karriere var Jonas Henriksen tilknyttet F.C. København, hvor han opnåede spilletid med førsteholdet i en enkelt træningskamp i februar 2010.

Lyngby BK 
I sommeren 2010 skrev Henriksen en treårig kontrakt med Lyngby BK. Inden han underskrev kontrakten havde han spillet flere træningskampe og Superligakampe for klubben. Hans debut for klubben i Superligaen var i 2010 mod Silkeborg IF.

I sommeren 2013 fik Henriksen ikke forlænget kontrakten med Lyngby BK, hvorefter han skiftede til 1. divisionskonkurrenterne AB.

Akademisk Boldklub 
I sommeren 2013 indgik Henriksen en toårig kontrakt med AB i 1. division. Den 23. juni 2015 forlængede Jonas Henriksen sin kontrakt med Akademisk Boldklub med et år.

FC Helsingør 
Henriksen skiftede den 12. juni 2017 til FC Helsingør, der netop var rykket op i Superligaen. Her skrev han under på en toårig kontrakt gældende frem til 30. juni 2019.

Eksterne henvisninger 
 Spillerprofil  Lyngby Boldklub, hentet 11. august 2012
 Jonas Henriksen på transfermarkt.dk

Referencer 

Fodboldspillere fra Danmark
Fodboldspillere fra Lyngby Boldklub
Fodboldspillere fra Akademisk Boldklub
Fodboldspillere fra FC Helsingør
Personer fra Herlev
New York State Athletic Commission

The New York State Athletic Commission eller blot NYSAC, også kendt som the New York Athletic Commission, er en organisation, der af delstaten New York er autoriseret til at regulere bokse- og brydekampe indenfor delstatens område. NYSAC administrerer licenser til professionelle boksere og brydere og påser overholdelsen af lovgivningen på området, herunder overholdelsen af krav til sikkerhed og lægeligt opsyn. NYSAC varetager endvidere uddannelse af kampledere og dommerne.

NYSAC blev grundlagt i 1920, da boksning blev lovliggjort i staten New York. Kort efter etableringen af NYSAC blev i 1921 som modvægt etableret The National Boxing Association (NBA) af en række andre amerikanske stater, der anså New Yorks indflydelse på professionel boksning for uhensigtsmæssig. De to organisationer optrådte i et vist omfang som konkurrenter, og anerkendte i perioder, særlig i perioden 1927–40 forskellige boksere som verdensmestre i de samme vægtklasser på samme måde som der i dag anerkendes forskellige verdensmestre af de mange større eller mindre bokseforbund. I 1962 blev NBA omdannet til World Boxing Association, hvorefter NYSAC støttede dannelsen af det konkurrerende bokseforbund World Boxing Council, der i perioden frem til 1980'erne var de to eneste globale bokseforbund, der arrangerede VM-kampe.

Kort efter grundlæggelsen i 1920 begyndte NYSAC aktivt at anerkende verdensmestre i de forskellige vægtklasser. Denne praksis fortsatte i et vist omfang op gennem 1930'erne, men ophørte i takt med, at verdensmestrene blev generelt anerkendt på tværs af bokseforbundene. NYSAC havde dog i perioder efter 1940 anerkendt enkelte verdensmestre i forskellige vægtklasser. NYSAC trak i 1967 anerkendelsen af Muhammad Ali som verdensmester tilbage som følge af Alis vægring ved at deltage i Vietnamkrigen, og arrangerede i 1968 en kamp om det ledige mesterskab i sværvægt mellem Joe Frazier og Buster Mathis, der blev vundet af Frazier. Frazier blev dog først generelt anerkendt som verdensmester i klassen, da han i 1970 besejrede den af WBA anerkendte Jimmy Ellis. Den sidste VM-kamp i NYSAC-regi blev afviklet i 1972, da Hedgemon Lewis besejrede Billy Backus i en kamp om NYSAC's version af verdensmesterskabet i weltervægt.

NYSAC har tidligere har en række kendte boksere som formand for organisationen. Således har Eddie Eagan, Jose Torres, Randy Gordon og Floyd Patterson været formænd for NYSAC. Nuværende formand er Melvina Latham.

Noter

Eksterne links 
 Officielt website 
 NYSAC på boxrec.com

Bokseforbund
Wrestling i USA
State Athletic Commission
Etableret i 1920
Feedback-studiet

Feedback-studiet, eller Feedback Recording, som det også kaldtes, var et århusiansk pladestudie, som eksisterede mellem 1975 og 2011. Det var i mange år et meget benyttet studie blandt danske musikere, og en lang række danske musikalbums, heriblandt de fleste af Gnags' plader, er i tidens løb indspillet dér.

Feedback-studiet blev etableret af Gnags i 1975 i tilknytning til deres nystartede pladeselskab, Genlyd Grammofon, og det lå i en tilbygning til bandets kollektiv i Haraldsgade i Viby ved Aarhus. I de første år var det ret primitivt, idet optagelserne foregik på to almindelige tosporsbåndoptagere, hvilket betød at man ofte indspillede mange instrumenter på én gang.

Efterhånden blev teknikken dog forbedret, og i 1981 blev studiet ombygget til et fuldt professionelt lydstudie med datidens mest avancerede udstyr. Ombygningen indebar også en effektiv lydisolering: Studiet lå lige op ad en jernbanelinje, men den ny kraftige lydisolering betød, at det sjældent kunne høres på optagelsen, hvis et tog kørte forbi. Isoleringen bestod bl.a. i, at selve studiet var udformet som en slags kasse, der hvilede på nogle gummimembraner. Det betød, at hvis et tog sendte rystelser igennem den ydre bygning, berørte det ikke den indre "kasse".

Feedback-studiet havde en storhedstid fra starten af 80'erne til midten af 90'erne. Det blev digitaliseret i løbet af 90'erne. Den digitale udvikling indebar dog, at det efterhånden var muligt at lave indspilninger af høj kvalitet for relativt få midler, og dermed tabte Feedback i lighed med mange andre store pladestudier terræn. I 1999 blev det solgt til Jacob Riis-Olsen fra Gnags. Imidlertid lukkede det helt i 2011, og huset i Haraldsgade blev samtidig sat til salg.

Studiet blev i 2014 genskabt i Den Gamle By i forbindelse med udstillingen 'Aarhus rocks! Byen og musikken 1960-2014'  og er i dag en permanent del af udstillingen 'Aarhus Fortæller' Det genskabte studie indeholder bl.a. den originale mixerpult, og det er muligt at indspille en sang via karaoke, som efterfølgende kan sendes som lydfil.

På Lydhavnen i de tidligere slagtehaller for enden af Jægergårdsgade har Feedback-studiets mangeårige tekniker, Magnus Vad, videreført Feedback i en ny udgave med en del af det gamle udstyr fra det oprindelige studie.

Noter

Litteratur 
 Deleuran, Peter og Jan Knus (1985): Gnags – Kan I høre noget. Aarhus: Forlaget Modtryk
 Søholm, Dorte (2011): Da Gnags skrev rockhistorie i Feedback Studiet (08-03-2012) 
 Bille, Torben (2011): House of Gnags sat til salg (08-03-2012) 

Pladestudier
Etableret i 1975
Ophørt i 2011
Abia

Abia er en delstat beliggende i Nigerdeltaet i det sydøstlige Nigeria, i nord for Port Harcourt. Delstaten blev oprettet i 1991 og var tidligere en del af Imo. Delstaten har omkring 2,8 millioner indbyggere, de flesta af igbofolket; Delstatens hovedby er Umuahia med omkring 200.000 indbyggere

I delstaten arbejdes med  landbrug med avl af taro, majs, ris og kassava til lokal brug. Man producerer også palmeolie til  eksport. Af industri i delstaten findes levnedsmiddel- og tekstilindustri samt kemisk industri.

Eksterne kilder og henvisninger 

Abia – delstat i Nigeria Store norske leksikon hentet 2. november 2010
 Abia State University 

Nigerias delstater
Toksin

Toksin eller toxin er betegnelsen for et giftstof af biologisk oprindelse, f.eks. fra slanger, planter eller bakterier. Betegnelsen toxiner omfatter således ikke giftstoffer af ikke-biologisk oprindelse, som f.eks. de fleste kemiske kampstoffer. Ikke destomindre omtales toxiner også som kemiske kampstoffer fordi det giver en organisme en fordel i kampen mod andre organismer. Biologiske kampstoffer bruges også om toksiner og toksiske organismer, der kan anvendes militært.

Toksiner forekommer vidt udbredt i naturen. Det anslås at der findes 20 millioner forskellige toksiner i naturen.

Farlighed 
   
Graden af farlighed udtrykkes i form af hvor stor en dosis, der udløser enten død (LD50) eller giftvirkning TD50.

Den mest giftige slangegift har en LD50 på 25 μg per kg legemsvægt. For tetrodotoksin er den tilsvarende mængde 8 μg. For batrachotoksin, giftstoffet fra pilegiftfrøens hud, er tallet 2-7 μg. For palytoksin er det 300 ng.

Det stærkest virkende toksin er Botulinumtoksinet, der har en skønnet dødelig dosis for mennesker på 1,3-2,1 ng per kg legemsvægt intravenøst eller intramuskulært og 10-13 ng per kg indåndet.

Eksempler på kemiske kampstoffer 

 Stinkdyr bruger sin lugt som afskrækningsmiddel
 Sommerfuglelarven ophober gift fra Eng-Brandbæger (Senecio jacobaea) i sin krop, så fuglene lader den være
 Almindelig Valnød (Juglans regia) udskiller spirehæmmende stoffer fra sine blade

Bakterielle toxiner 

Blandt kendte toksiner er botulinumtoksin (botox), som dannes af bakterien Clostridium botulinum og kan føre til den sygdom botulisme, bedre kendt som pølseforgiftning.

Både  Sigella og visse E coli-bakterier producerer shiga-toksin, der blokerer proteinsyntesen og kan være livstruende, se :en:Shiga toxin.

Saxitoxin (STX) er en nervegift som produceres af cyanobakterier og visse arter af marine dinoflagellater.

Toxiner fra andre mikroorganismer 

Mykotoksin er en gruppe af giftstoffer, som produceres af forskellige svampearter, hvis toksiditet varierer kraftigt. Hos gærsvampen drejer det sig om ethanol (alkohol), men blandt de mere frygtede mykotoksiner kan nævnes aflatoksin,

Plantetoxiner 

Mange uskyldigt-udseende og almindeligt forekommende planter indeholder toksiner, alkaloider og proteiner. 

Lectiner i bønner og løg er naturligt forekommende toksiner som f.eks. ricin. 

Endvidere findes curare, der er en samlet betegnelse for meget toksiske plantegifte (isoquinolin- eller indol-alkaloider) brugt på pile af Sydamerikanske indianere, se :en:Curare.

Toxiner fra dyr 

 Giftsnoge 
 Palytoksin
 Slangegift, se Hugorm
 Skorpiongift, Chlorotoxin

Se også 

 Algegift
 Almindelig Giftsumak, Poison Ivy
 Antibiotika
 Bulmeurt (art)
 Hormonforstyrrende stoffer
 Kemiske kampstoffer, Kemiske våben
 Melitin (hovedkomponenten af biens gift)
 Mikroproteiner
 Narkotika

Kilder

Eksterne henvisninger 

 Botulinum toxin, Botox. Biosite
 Giftige planter og dyr kan bruges i medicin. Videnskab.dk
 These Most Dangerous Plants in The World Will Make You Want to Stay Indoors Forever. ScienceAlert 2018

Biokemi
Toksikologi
Nervegifte
Giftige planter
Hundeskov

En hundeskov er et område i naturen, ofte et skovområde, hvor hundeejere kan lufte hund uden snor hele året, og samtidig give hunden en god oplevelse i selskab med andre hunde.

Hundeskoven er som regel et indhegnet område, men der findes eksempler uden indhegning, for eksempel i Moesgård Skov.

Danmarks ældste hundeskov ligger i Den Jyske Skovhave, den er fra 1970.

Galleri

Eksterne henvisninger 
 Med hunden i naturen – Naturstyrelsen

Reference 

Skove
Skov
Undertoner

Undertoner er et dansk musiksite, som beskæftiger sig med national og international musik, og som dagligt udgiver plade- og koncertanmeldelser, interviews, nyheder, konkurrencer, klummer, musik- og koncertanbefalinger og andre features. Siden januar 2012 er Undertoner også medarrangør af koncertrækken Undertoner præsenterer..., hvor en række bands showcases på spillestedet Beta på Amager.

Undertoner har hver måned ca. 12.000 unikke visninger og anmelder både mindre bands og mere etablerede musikere.

Undertoner har omtrent 30 (mere eller mindre) aktive og skribenter og anmeldere tilknyttet og en redaktion på fire redaktører med hvert deres område: Koncerter, web, artikler og nyheder plus en chefredaktør.

Undertoner er båret af frivillig arbejdskraft, har eksisteret siden 2003 og blev startet af Anders Hjortkær Christensen.

Navnet kommer af det musikteoretiske begreb 'undertoner', der imidlertid også har en overført betydning af indirekte hentydning, svarende (eller i modsætning) til overtoner.

Referencer

Eksterne link 
 http://www.undertoner.dk/2012/01/nyt-koncertsamarbejde-mellem-undertoner-og-beta/
 https://www.facebook.com/undertoner/info
 http://www.undertoner.dk/om/redaktionen/
 http://beta2300.dk/n/undertoner-prasenterer-the-do 
 http://wimp.dk/wweb/playlist/?playlist=f2e6d309-63f3-4550-a06f-beda94ae4ede

Musiktjenester
Phyllida Lloyd

Phullida Lloyd (født 17. juni 1957) er en engelsk teater- og filminstruktør, mest kendt for sit arbejde på teatret og som instruktør på Mamma Mia! The Movie og Jernladyen.

Lloyd voksede op i Bristol. Efter dimissionen fra Birmingham Universitet i 1979, arbejdede hun fire år på BBC Television Drama. I 1985 fik hun et stipendie fra Stobritanniens kunstråd, for at blive instruktørpraktikant på Wolsey Theatre i Ipswich. Året efter blev hun assisterende instruktør på Everyman Theatre i Cheltenham, og i 1989 assisterende instruktør på Bristol Old Vic, hvor hendes produktion af Shakespeares Tvillingerne blev en success. 

Derefter blev hun ansat på Royal Exchance Theatre i Manchester, hvor hun instruerede Shakespeares Vintereventyret, Sheridans Bagtalelsens skole, Euripides Medea og en anmelderrost produktion af Soyinkas Death and the King's horsemen. I 1991 havde hun sin debut ved Royal Shakespear Company men en produktion af det ikke så kendte skuespil The Virtuoso af Thomas Shadwell. Selvom hun året efter stod for en succesfuld produktion af Alexander Ostrovskys Artists and Admirers, har hun ikke arbejdet for RSC igen.

I 1992 fik hun også sin første kommercielle succes, da hendes produktion af John Guares Six degrees of seperation på Royal Court Theatre blev flyttet til West End Theatre. I 1994 fik hun debut på Royal National Theatre med en produktion af Perikles, som modtog blandede anmeldelser.

På dette tidspunkt, havde Lloyds arbejde fanget Nicholas Paines opmærksomhed. Han var på dette tidspunkt chef for Opera North i Leeds. Hun fik sin debut som operainstruktør med forestillingen L'Etoile af Chabrier. Produktionen blev en stor succes, og indledte Lloyds prisvindende karriere som operainstruktør. I 2000 instruerede hun en tv-filmversion af operaen Gloriana, som hun modtog en International Emmy for.

I 1999 fik Lloyd tilbuddet om at instruere ABBAs musical Mamma Mia!, som blev en stor succes ikke bare i West End og Broadway, men verden over. I 2008 instruerede hun filmatiseringen af musicalen, som blev hendes første spillefilm. Ved udgangen af 2008 var filmen den film med den højeste biografindtjening i Storbritannien nogensinde. Den blev også Storbritanniens mest solgte DVD. I 2011 instruerede hun sin anden spillefilm, Jernladyen, en biografisk film om Margaret Thatcher, der havde Meryl Streep i hovedrollen. Filmen fik premiere i december 2011, og modtog blandede anmeldelser.

Referencer

Eksterne henvisninger 
 
 Interview med Lloyd og Margaret Atwood i The Guardian (engelsk)
 Phyllida Lloyd på Playbill (engelsk)

Teaterinstruktører
Filminstruktører fra Storbritannien
Personer fra Bristol
Mort Shuman

Mort Shuman (12. november 1936 – 2. november 1991) var en amerikansk sanger, pianist og komponist, bedst kendt for sine mange sange til Elvis Presley som fx "Kiss Me Quick" og "Viva Las Vegas". De fleste af sine sange skrev han sammen med Doc Pomus, som han havde et mangeårigt samarbejde med.

Liv og karriere 
Mort Shuman blev født i Brooklyn, New York af polsk-jødiske immigranter. Han studerede musik på konservatoriet i New York og blev tilhænger af Rhythm and bluesmusik.

Efter at have mødt Doc Pomus startede de et makkerskab med henblik på at skrive sange. De fordelte formelt opgaverne således, at Doc Pomus skrev teksterne og Mort Shuman melodierne, men jævnligt hjalp de hinanden og gik ofte ind på makkerens arbejdsområder. Deres kompositioner blev snart afsat til udøvende kunstnere, så som Dion DiMucci, Andy Williams, Bobby Darin, Fabian, The Drifters og, som nævnt, Elvis Presley.

Da den britiske popbølge kom i starten af 1960'erne flyttede de til London, hvor de skrev sange til en række af de nye grupper her. Efter partnerskabet med Doc Pomus endte i 1965 flyttede Mort Shuman til Paris i Frankrig, hvor han bl.a. skrev sange til det franske popidol Johnny Hallyday og sideløbende hermed fik sat skub i sin egen sangkarriere.

I 1968 oversatte Mort Shuman en række tekster af den franske troubadur Jacques Brel og brugte dem som basis for musicalen Jacques Brel is Alive and Well and Living in Paris, som blev en international succes.

Mort Shuman døde den 2. november 1991 efter en levertransplantation i London. Han blev 54 år gammel.

Links 
 Mort Shuman Dies Artikel fra The New York Times, 4. november 1991 (hentet den 9. marts 2012)
 Shumans hjemmeside

Elvis Presley
Sangskrivere fra USA
Komponister fra USA
Personer fra New York
Jøder fra USA
DM i håndbold 1956-57 (mænd)

Danmarksmesterskabet i håndbold for mænd 1956–57 var det 21. Danmarksmesterskab i håndbold for mænd afholdt af Dansk Håndbold. Mesterskabet blev afviklet som en landsdækkende liga (1. division) bestående af tolv hold, der spillede dobbeltturnering alle-mod-alle. 

Turneringen blev vundet af AGF, som dermed vandt mesterskabet for første gang. Jyderne sikrede sig mesterskabet på sidste spilledag, hvor holdet på hjemmebane foran 3.400 tilskuere i Århus Stadionhal spillede 13-13 mod Helsingør IF, som dermed måtte nøjes med sølvmedaljerne for anden sæson i træk. Sjællænderne havde ellers haft et forspring til århusianerne på tre point inden sæsonens tre sidste kampe, der imidlertid kun indbragte ét point efter 16-19 ude mod HG, 18-20 ude mod Tarup HK og som nævnt 13-13 ude mod AGF. 

Bronzemedaljerne blev vundet af Aarhus KFUM, og ligeledes her blev medaljerne først sikret i sidste spillerunde, hvor kravet til KFUM var en sejr på mindst fem mål på udebane over HG. Og det opfyldte holdet ved at vinde kampen med 23-16. De forsvarende mestre fra HG kunne have sikret sig bronzemedaljerne i næstsidste spillerunde ved at opnå point i kampen mod USG, som imidlertid blev tabt med 16-17.

AGF's mesterhold bestod af Leif Gelvad, Ole Raundahl, Gustav Wolder, Poul Michelsen, Poul Locht, Jørgen Lundby, Aage Holm-Pedersen, Bent Sørensen, John Jensen og Bent Meng.

Danmarksturneringen 

Ellevte sæson af Danmarksturneringen i håndbold bestod af tre divisioner på to niveauer med i alt 36 hold.

1. division 
Sæsonen 1956-57 var den 11. sæson i 1. division. Siden sidste sæson var divisionen blevet udvidet med to hold, så den nu bestod af tolv hold, der spillede en dobbeltturnering alle-mod-alle om Danmarksmesterskabet. De to lavest placerede hold rykkede ned i 2. division.

2. division 
Sæsonen 1956-57 var den femte sæson i 2. division, og siden sidste sæson var rækken blevet udvidet fra ni til 24 hold og opdelt i to geografisk opdelte puljer a 12 hold, som hver spillede en enkeltturnering alle-mod-alle. De to bedst placerede hold i hver pulje gik videre til kampene om to oprykningspladser til 1. division.

Oprykningskampe 

Oprykningskampene havde deltagelse af de to bedst placerede hold i hver 2. divisionspulje, og holdene spillede om to oprykningspladser til 1. division. De to puljevindere, H 37 og IF Stjernen, spillede om én oprykningsplads. Vinderen af kampen, IF Stjernen, rykkede op, mens taberen, H 37, gik videre til anden runde, hvor holdet spillede mod vinderen af kampen mellem de to puljetoere, IK Skovbakken, om den anden oprykningsplads. Denne kamp blev vundet af IK Skovbakken med 21-19 efter forlænget spilletid.

Kilder / eksterne henvisninger 
 Dansk Håndbold Forbund
 Politiken, 25. februar 1957.
 Politiken, 4. marts 1957.
 Politiken, 11. marts 1957.
 Politiken, 18. marts 1957.

Noter 

Håndbold i 1956
Håndbold i 1957
DM i håndbold (mænd)
Malmø Stadion

Malmø Stadion er et fodbold- og atletikstadion som ligger i Stadionområdet i Malmø. Det har været Allsvenskanholdet Malmö FFs hjemmebane frem til 2009, og deres gamle arvefjende  Malmø-Kammeraternes (Di Gules) hjemmebane frem til i dag. 

Malmø Stadion blev indviet den 28. maj 1958 og blev brugt både ved VM i fodbold 1958 og EM i fodbold 1992. Den første individuelle verdensmesterskabsfinale i speedway, der blev afholdt uden for Empire Stadium Wembley i London, blev afholdt på Malmø Stadion den 15. september 1961.

Referencer 

Fodboldstadioner i Sverige
Etableret i 1958
Stadion
Aicha Koné

Aicha Koné er en musiker og sangerinde fra Elfenbenskysten. Hun kommer fra en højtstående muslimsk familie og har brudt med traditionerne ved at blive udøvende musiker. Hun synger på sprogene bambara eller senufo, som tales i både Mali, Elfenbenskysten og Guinea.

Sangere fra Elfenbenskysten
Gotye

Wouter "Wally" De Backer (født 21. maj 1980 i Brugge), også kendt professionelt under sit kunstnernavn Gotye (udtales Go-te-Yae), er en belgisk-australsk multi-instrumentalmusiker, sanger og sangskriver.

Han blev for alvor verdenskendt med hittet "Somebody That I Used to Know", der nåede førstepladsen på Billboard Hot 100 i 2011.
Han har selv udgivet tre studiealbum, samt et enkelt album, der indeholder remixes af numre fra de to første album. De Backer er også en af de tre medlemmer i indiepoptrioen The Basics, som har udgivet tre albums siden 2002.

De Backer har vundet fem Australian Recording Industry Association-Awards og blev nomineret til MTV Europe Music Awards for Bedste Asien og Stillehavsområdet Act.

Diskografi 
 Boardface (2003)
 Like Drawing Blood (2006)
 Making Mirrors (2011)

Eksterne henvisninger 

 Personlig hjemmeside
 

Sangere fra Belgien
Sangere fra Australien
Federal Capital Territory (Nigeria)

Federal Capital Territory er et administrativt område i det centrale Nigeria, og omfatter hovedstaden Abuja med dens omgivelser. Det er ingen delstat men et føderalt territorium med speciel status. Området har et areal på 7.607 km2 og har 1.405.201 indbyggere (2006).

Det føderale territorie er inddelt i seks administrative enheder, local government areas.

Eksterne kilder og henvisninger

 Delstatens officielle websted 

Nigerias delstater
Viva Odense

Viva Odense var et planlagt shoppingcenter i Odense midtby. Det skulle opføres på et stort, ryddet område mellem Rugårdsvej og Østre Stationsvej på slagterigrunden og det tidligere godsbaneareal.

Det overdækkede center  skulle være en naturlig forlængelse af Odenses eksisterende gågade Kongensgade og forventedes at rumme mere end 100 butikker. Steen & Strøm skulle bygge og drive centret.

Man forventede et årlig besøgstal på seks millioner kunder og en omsætning på 1,25 mia. kr.

Marts 2021 kunne Fyen.dk meddele at planerne var opgivet.

Kilder

Eksterne henvisninger 
 Fyens.dk: Artikel med video-visualisering hos Fyens Stiftstidende

Indkøbscentre i Odense